**Χαιρετισμός της επικεφαλής της Ελληνικής Αντιπροσωπείας**

**στην Κοινοβουλευτική Συνέλευση του Συμβουλίου της Ευρώπης**

**κ. Ντόρας Μπακογιάννη**

**στην εκδήλωση για τα 70 χρόνια από την υπογραφή**

**της Ευρωπαϊκής Σύμβασης για τα Δικαιώματα του Ανθρώπου**

*(Βουλή των Ελλήνων, αίθουσα Γερουσίας, 4 Νοεμβρίου 2020)*

*Αξιότιμη κυρία Πρόεδρε της Δημοκρατίας,*

*Αξιότιμε κύριε Πρωθυπουργέ,*

*Αξιότιμε κύριε Πρόεδρε της Βουλής*

*Αξιότιμε κύριε Πρόεδρε της Επιτροπής Υπουργών του Συμβουλίου της Ευρώπης,*

*Αξιότιμοι καλεσμένοι,*

*Κυρίες και κύριοι*,

Όταν ο *Ουίνστων Τσώρτσιλ* μαζί με άλλους ευρωπαίους ηγέτες ίδρυσαν το Συμβούλιο της Ευρώπης το 1949, οι μνήμες των θηριωδιών κατά του ανθρώπινου γένους στη διάρκεια του Β ́ Παγκοσμίου Πολέμου ήταν ακόμη νωπές. Το Συμβούλιο εξελίχθηκε σε θεμελιώδη πυλώνα για την προστασία των δικαιωμάτων του ανθρώπου, την προστασία και προαγωγή της δημοκρατίας και του κράτους δικαίου. Η υπογραφή της Ευρωπαϊκής Σύμβασης των Δικαιωμάτων του Ανθρώπου και η εγκαθίδρυση του Δικαστηρίου που ακολούθησε λίγα χρόνια αργότερα οριοθέτησε ξεκάθαρα ένα πλαίσιο προστασίας αρχών, αξιών και ελευθεριών, και συνιστά τον θεματοφύλακα αλλά και έναν λαμπρό φάρο μεταλαμπάδευσης των αξιών αυτών σε όλο τον κόσμο.

Σήμερα, 70 χρόνια μετά, οι σύγχρονες προκλήσεις και απειλές για την προστασία των δικαιωμάτων του ανθρώπου πληθαίνουν, και το έργο τόσο του Συμβουλίου της Ευρώπης, όσο και της Ευρωπαϊκής Σύμβασης Δικαιωμάτων του Ανθρώπου αναδεικνύονται πλέον ως ανεκτίμητη ανάγκη. Με λίγα λόγια, *κυρίες και κύριοι*, αν 70 χρόνια πριν δεν είχαμε υπογράψει την Ευρωπαϊκή Σύμβαση των Δικαιωμάτων του Ανθρώπου, αν δεν είχαμε ιδρύσει το Συμβούλιο της Ευρώπης, τότε σήμερα θα ήταν επιτακτική ανάγκη να το κάναμε.

Οι πρωτόγνωρες συνθήκες που έφερε η πανδημία και η παγκόσμια υγειονομική κρίση κλόνισαν αναμφισβήτητα την λειτουργία των δημοκρατικών θεσμών, τον τρόπο εφαρμογής και προστασίας πολλών θεμελιωδών ελευθεριών, όπως το δικαίωμα στην ελεύθερη μετακίνηση, την υγεία και κοινωνική περίθαλψη, και πολύ περισσότερο το δικαίωμα στην ζωή ως ατομικό και δημόσιο αγαθό.

Για πολλές χώρες, και για το Συμβούλιο της Ευρώπης, η πανδημία έγινε μία ευκαιρία ανανέωσης και ισχυροποίησης της δημοκρατίας και των ανθρωπίνων δικαιωμάτων. Η Κοινοβουλευτική Συνέλευση του Συμβουλίου όπως και το Ελληνικό Κοινοβούλιο στο οποίο βρισκόμαστε σήμερα, δεν σταμάτησαν να λειτουργούν ποτέ. Προσαρμοσμένοι στις υγειονομικές συνθήκες, μπροστά σε μία οθόνη σε πολύωρες τηλεδιασκέψεις, το καθήκον επαγρύπνησης και προστασίας των βασικών δημοκρατικών αξιών μας δεν παραγκωνίστηκε στιγμή.

Στο ίδιο πνεύμα, η Ελλάδα, αναλαμβάνοντας την Προεδρεία του Συμβουλίου της Ευρώπης, έθεσε τις προτεραιότητες της υπέρ της επικαιροποίησης και ισχυροποίησης του πλαισίου προστασίας ανθρωπίνων δικαιωμάτων σε περιόδους κρίσης, θέτοντας στο επίκεντρο την υγεία, την κοινωνία, την προστασία των παιδιών, και φυσικά το αναφαίρετο δικαίωμα στην ζωή.

Για ορισμένες χώρες όμως εντός και εκτός του Συμβουλίου, η πανδημία έγινε ευκαιρία διολίσθησης και οπισθοχώρησης από δημοκρατικές αρχές και αξίες. Αυτό που η πανδημία έφερε στο φως, και που μέχρι πρότινος κρυβόταν στις σκιές, ήταν η προθυμία μερικών χωρών και ηγετών να θυσιάσουν την ελευθερία του λόγου, την ελευθερία και ανεξαρτησία της δικαιοσύνης, την λειτουργία και διαφάνεια των δημοκρατικών θεσμών, υπέρ του λαϊκισμού, του φανατισμού, και του μίσους.

Θέλω να θυμίσω ότι το Συμβούλιο της Ευρώπης πρωτοστάτησε στην απονομιμοποίηση της ρητορικής μίσους. Σήμερα όμως, δυστυχώς, υπάρχουν ηγέτες εντός του Συμβουλίου που καλλιεργούν συνειδητά και υιοθετούν μια ρητορική μίσους. Προσπαθούν να μας πείσουν ότι η Ευρώπη και οι αξίες της δημοκρατίας και της ελευθερίας βρίσκονται απέναντι σε θρησκείες, απέναντι σε ό,τι το διαφορετικό. Δεν μπορούμε να επιτρέψουμε αυτή η αντίληψη να εδραιωθεί, οδηγώντας σε μία σύγκρουση θρησκειών. Απέναντί μας στέκεται μονάχα ο ακραίος φανατισμός και η τρομοκρατία, και δεν θα επιτρέψουμε να αλλοιώσουν την καρδία και την ψυχή της Ευρώπης.

Έχουμε αποφασίσει εδώ και πολλά χρόνια στην Ευρώπη να συμβιώνουμε ειρηνικά με διαφορετικές αντιλήψεις, διαφορετικούς τρόπους ζωής, σεβόμενοι πάνω από όλα τα ανθρώπινα δικαιώματα του κάθε πολίτη ανεξαρτήτως διαφορετικότητας. Αυτή είναι η δύναμή μας. Δεν έχει σημασία από πού είσαι, ποιος είσαι, τι πιστεύεις, ποιον αγαπάς - σημασία έχει η ατομική και συλλογική αξιοπρέπεια και ο σεβασμός της διαφορετικότητας που κάθε άτομο δικαιούται να απολαμβάνει, και που συνολικά δομούν μια ανοικτή και δημοκρατική κοινωνία.

Η Διακήρυξη των Αθηνών, που σήμερα υπογράψαμε, επαναλαμβάνει και επιβεβαιώνει την ανάγκη υπεράσπισης σε κάθε στιγμή και έκφανση της κοινωνικής και πολιτικής μας ζωής όλων εκείνων των θεμελιωδών αρχών και αξιών που μας κάνουν ελεύθερους, που μας κάνουν ευρωπαίους, που θα κληροδοτήσουμε στις επόμενες γενιές και που θα αποτελέσουν τα εχέγγυα της δικής τους ευημερίας.

Οφείλουμε*, κυρίες και κύριοι*, να μην εφησυχάζουμε, να μην επιτρέψουμε μια κατάσταση *business as usual*. Διότι, ίσως περισσότερο από κάθε άλλη στιγμή, τα τελευταία χρόνια, η προστασία ανθρωπίνων δικαιωμάτων είναι πιο αναγκαία από ποτέ. Η φωνή του Συμβουλίου της Ευρώπης πρέπει να ηχήσει δυνατά σε όλα τα κράτη μέλη, και ιδιαίτερα στις χώρες που αυτή την στιγμή τα ανθρώπινα δικαιώματα καταπατώνται κατάφορα. Πρέπει να υψωθεί ενάντια σε όλες εκείνες τις φωνές μίσους και διχασμού, σε όλες εκείνες τις φωνές που τάσσονται κατά της ειρηνικής συνύπαρξης, της δημοκρατίας, των αξιών που δεκαετίες τώρα προστατεύουμε. Αυτό είναι το καθήκον όλων μας.

Σας ευχαριστώ.